Шыпш Тимур «Тамбов»-м и тренер нэхъыщхьэщ
Урысей Федерацэм футболымкIэ и япэ дивизионым щыпашэхэм ящыщ «Тамбов» командэм и тренер нэхъыщхьэу ягъэуващ ди лъахэгъу Шыпш Тимур.
2017 — 2018 гъэхэм екIуэкIа зэхьэзэхуэм тамбовдэсхэм япэ дивизионым еплIанэ увыпIэр щаубыдащ икIи премьер-лигэм хыхьэну Iэмал гъуэзэджэ яIащ. АрщхьэкIэ Пермь и «Амкар»-м къыпикIуэтри, ар къехъулIакъым. Абы иужькIэ трагъэкIащ я тренер нэхъыщхьэу щыта Талалаев Андрей. А къулыкъур зыхуагъэфэща Исхаков Мурат нэхъапэм илъэс куэдкIэ Налшык и «Спартак»-м щыджэгуащ, ауэ тренер лицензэ иIэкъым. Арати, Шыпш Тимур пщэрылъ щащIащ «Тамбов»-м и тренер нэхъыщхьэу щытыну. Шыпшымрэ Исхаковымрэ я къалэнщ а командэр премьер-лигэм хагъэхьэну икIи иджыблагъэ щIэзыдза зэхьэзэхуэм и пэщIэдзэ джэгугъуитIми я гъэсэнхэр зэрыщытекIуам гугъэфIхэр уегъэщI.
Фигу къэдгъэкIыжынщи, Тимур 1970 гъэм Нарткъалэ къыщалъхуащ икIи а щIыпIэм топ джэгуным зыщыхуигъэсащ. И ныбжьыр илъэс тIощIым иту Прохладнэ и «Ремонтник» (иужькIэ «Кавказкабель») командэм хыхьащ. КъыкIэлъыкIуэ гъэм етIуанэ дивизионым хэт Бахъсэн и «Автозапчасть»-м ирагъэблэгъащ. Мыгувэу гъуащхьэхъумэ Iэзэ щIалэщIэм гу къылъатащ икIи япэ лигэм зыкъыщызыгъэлъагъуэ Налшык и «Спартак»-м хагъэхьащ. Абы хэту Шыпш Тимур зэIущIи 194-м щыджэгуащ икIи топиплI щыдигъэкIащ.
Топ джэгуныр 2001 гъэм щигъэта иужькIэ тренер IэщIагъэм хуеджащ икIи премьер-лигэм хэт командэхэр игъэсэну хуит къэзыщI «А» категориер иIэщ. Илъэс зыбжанэкIэ ар щытащ премьер-лигэм щыджэгу «Спартак-Налшыкым» и тренер нэхъыжьу. ИужькIэ, командэм и Iуэхур щызэIыхьэм, тренер нэхъыщхьэ ящIащ. 2012 — 2014 гъэхэм абы и унафэм щIэту ди щIалэхэм япэ дивизионым увыпIэфIхэр щаубыдащ икIи премьер-лигэм хыхьэн папщIэ зэпэщIэуэ зэIущIэхэм илъэситI зэкIэлъхьэужьым хэтащ. Гуапэщ Тамбови ехъулIэныгъэфIхэр щиIэну.
Жыласэ Заурбэч.
